徐孺亭
作者：蘇轍
朝代：宋

paragraphs: 徐君鬰鬰澗底松，陳君落落堂上棟。
澗深松茂不遭伐，堂毀棟折傷其躬。
二人出處勢不合，譬如日月行西東。
胡爲賓主兩相好，一榻挂壁吹清風。
人生遇合何必同，一朝利盡更相攻。
先號後笑不須怪，外物未可疑心胸。
比干諫死微子去，自古不辨汙與隆。
我來故國空嘆息，城東舊宅生茅蓬。
平湖十頃照清廟，獨畫徐子遺陳公。
二人皆合配社稷，胡不相對祠堂中。